text: Kanonslag skræmte Carolines hest ihjel: Fem drenge slipper for straf
  04 januar 2019 kl. 14.24
  I december blev Caroline Vinther Brandstrups elskede hest Pixie aflivet efter den under sin flugt fra et kanonslag havde brækket bækkenet.
  Det var fem lokale drenge, der den 6. december 2018 sprængte det kanonslag, som indirekte førte til hesten Pixies død. 
  Det oplyser Sydøstjyllands Politi til Tv2 Østjylland. 
  - Vi har efterforsket sagen og fundet fem drenge på 14 år, som ganske rigtigt antændte et kanonslag på stedet, fortæller vicepolitiinspektør Poul Steffensen. 
  Kanonslag hører under kategorien knaldfyrværkeri, som er forbudt i Danmark.
  Overtræder man fyrværkerilovgningen straffes man normalt med bøde og i skærpede tilfælde med fængsel indtil to år. 
  
  Tårer ned af kinderne
  Caroline Vinther Brandstrups hest Pixie blev aflivet først på aftenen den 6. december efter at have brækket bækkenet i en voldsom flugt efter kanonslagets bragen. 
  - Det her opslag bliver meget hårdt at skrive og det bliver med tårer silende ned af kinderne, skrev hun senere i et Facebookopslag.
  Hun opfordrede samtidig alle til at tænke på konsekvenserne, når de køber ulovligt fyrværkeri. 
  Opslaget er siden blevet delt 32.000 gange og har fået over 5000 kommentarer.
  Pixie var løbet ud af folden, efter at drengene havde fyret et kanonslag af i nærheden
   Drengene var stukket af og hesten ligeså i en rædselsslagen flugt ind mod sin boks i stalden. Under flugten faldt Pixie og brækkede bækkenet, sådan at den samme aften måtte aflives.
  
  Under kriminel lavalder
  For Caroline Vinther Brandstrup har det været vigtigt, at politiet fandt de skyldige. Også selv det ikke bringer hendes hest Pixie tilbage. 
  - Hvis de er gamle nok til at skaffe ulovligt fyrværkeri, er de også gamle nok til at kende konsekvenserne, sagde hun tilbage i december til Tv2 Østjylland.
  Nu har Sydøstjyllands Politi fundet drengene. De vil dog ikke blive sigtet. 
  - Drengene er alle 14 år og derfor under den kriminelle lavalder og straffri, forklarer Poul Steffensen.
  Rigtig ulykkelige
  Han er dog ikke i tvivl om, at drengene har fået sig en ordentlig lærestreg. 
  - De er lokale og rigtig kede af det. De havde ikke i deres vildeste fantasi forestillet sig, at kanonslaget ville genere nogen, siger Poul Steffensen.   
  Drengene var kørt til et afsides sted nær Kværnbækgård Ridecenter i det sydlige Horsens for sammen at se kanonslaget springe. Derude forestillede de sig ikke, at kanonslaget kunne gøre skade. 
  - De er rigtig ulykkelige og var ikke klar over konsekvenserne af deres drengestreger, forklarer vicepolitiinspektør Poul Steffensen. 
  Havde drengene været over 15 år, havde de imidlertid kunnet straffes med bøde.
  Føler sig splittet
  Caroline Vinther Brandstrup sidder tilbage i dyb splittelse over forløbet.  
  - Jeg er lettet over at nogen kommer til at stå til ansvar for deres handling, og så ikke helt alligevel, fordi der ingen straf er, siger hun til Tv2 Østjylland.  
  Uanset hvordan sagen var faldet ud, er der dog ikke noget, der kan give Caroline Vinther Brandstrup hendes Pixie tilbage. Og det fylder meget for hende. 
  - Jeg ved dog, at det her har fået de drenge til at tænke sig om, og det er det vigtigste, siger hun.
  